text: Vestjysk jernkvinde sætter ny triatlon-rekord
  17 maj 2015 kl. 15.40
  Camilla Pedersen blev verdensmester i triatlon et år efter at have været i koma. Nu sejrer hun i Barcelona.
  Camilla Pedersen fra Esbjerg blev kåret som årets sportsnavn i 2014 efter at have vundet VM i ironman, blot et år efter et styrt sendte hende i koma. Og intet kan tilsyneladende holde den vestjyske jernkvinde tilbage.
  Søndag vandt hun Ironman Barcelona 70.3, og hun nøjedes ikke med at snuppe sejren i løbet, hun smadrede samtidig løbsrekorden for kvinder.
  Med tiden 4 timer, 33 minutter og 34 sekunder barberede Camilla Pedersen næsten tre minutter af den hidtidige rekord på ruten.
  Hun brugte godt 27 minutter på svømmeturen, 2 timer og 39 minutter på cykling og løb det afsluttende halvmaraton på godt 1 time og 24 minutter.
  Det var alt rigeligt til at sikre sejren med fire minutter og 33 sekunder ned til briten Lucy Gossage. Parys Edwards, ligeledes fra Storbritannien, blev nummer tre godt fem minutter efter den danske jernkvinde.
  For sejren fik hun 6.000 dollar, der svarer til 40.000 kroner.
  